ગુજરાતી સમાચાર: અભિજિત બેનરજી, ડફ્લો, ક્રેમરને અર્થશાસ્ત્રનો નોબેલ પુરસ્કાર | India 157 - Economy Finance | I Am Gujarat
Gujarati News Economy & Finance અભિજિત બેનરજી, ડફ્લો, ક્રેમરને અર્થશાસ્ત્રનો નોબેલ પુરસ્કાર
Updated: Oct 15, 2019 15:00 pm IST
સ્ટોકહોમ:ઇન્ડિયન-અમેરિકન અભિજિત બેનરજી, તેમની પત્ની એસ્થર ડફ્લો અને માઇકલ ક્રેમરને સોમવારે 2019 માટે અર્થશાસ્ત્રનો નોબેલ પુરસ્કાર મળ્યો છે. વૈશ્વિક ગરીબીને નાબૂદ કરવાના તેમના પ્રયોગાત્મક અભિગમ માટે તેમને આ પ્રતિષ્ઠિત પુરસ્કાર એનાયત કરાયો છે.
બેનરજી અને ફ્રેન્ચ-અમેરિકન ડફ્લો બંને પ્રતિષ્ઠિત મેસાચ્યુસેટ્સ ઇન્સ્ટિટ્યૂટ ઓફ ટેક્‌નોલોજીમાં કાર્યરત છે. જ્યારે ક્રેમર હાર્વર્ડ યુનિવર્સિટીમાં કામ કરે છે. અર્થશાસ્ત્રનો નોબેલ મેળવનાર ડફ્લો બીજાં અને સૌથી યુવા મહિલા છે. પુરસ્કારમાં 90 લાખ ક્રોનોર (9,18,000 ડોલર) રોકડા, ગોલ્ડ મેડલ અને ડિપ્લોમાનો સમાવેશ થાય છે. વિજેતા અર્થશાસ્ત્રીઓ વચ્ચે આ પુરસ્કાર સરખા ભાગે વહેંચાશે.
રોયલ સ્વિડિશ એકેડેમી ઓફ સાયન્સિસે જણાવ્યું હતું કે, "ચાલુ વર્ષે નોબેલ વિજેતા અર્થશાસ્ત્રીઓના રિસર્ચથી વૈશ્વિક ગરીબી સામે લડવાની ક્ષમતામાં નોંધપાત્ર સુધારો થયો છે. માત્ર બે દાયકામાં તેમના પ્રયોગાત્મક અભિગમથી અર્થશાસ્ત્રને મોટો વિકાસ સાધવામાં મદદ મળી છે. હવે રિસર્ચ માટે આ આકર્ષક ક્ષેત્ર બન્યું છે. વૈશ્વિક ગરીબી સામે લડવાના ઉત્તમ માર્ગો અંગે ભરોસાપાત્ર જવાબો મેળવવા તેમણે નવો અભિગમ અપનાવ્યો છે. તેમના રિસર્ચનાં તારણો અને તેમના પગલે ચાલનારા રિસર્ચર્સના પ્રયોગાત્મક અભિગમથી ગરીબી સામે લડવાની અમારી ક્ષમતામાં મોટો સુધારો થયો છે."
નોબેલ વિજેતા અર્થશાસ્ત્રીઓના અભ્યાસના સીધા પરિણામનો લાભ 50 લાખથી વધુ ભારતીય બાળકોને મળ્યો છે. શાળામાં ઉકેલ પૂરો પાડતા શિક્ષણના અસરકારક પ્રોગ્રામ્સમાં ફાયદો થયો છે. અન્ય ઉદાહરણ પ્રિવેન્ટિવ હેલ્થકેરની ભારે સબસિડીનું છે, જે ઘણા દેશોમાં દાખલ કરાઈ છે.
58 વર્ષના બેનરજી યુનિવર્સિટી ઓફ કલકત્તા, જવાહરલાલ નહેરુ યુનિવર્સિટી અને હાર્વર્ડ યુનિવર્સિટીમાં ભણ્યા હતા. હાર્વર્ડ યુનિવર્સિટીમાં તેમણે 1988માં PhDની ડિગ્રી મેળવી હતી. MITની વેબસાઇટ પર પ્રોફાઇલને આધારે બેનરજી અત્યારે મેસાચ્યુસેટ્સ ઇન્સ્ટિટ્યૂટ ઓફ ટેક્‌નોલોજી (MIT)માં અર્થશાસ્ત્રના પ્રોફેસર છે.
બેનરજીનાં પત્ની ડફ્લોએ નોબેલ પુરસ્કારની જાહેરાત પછી તરત પ્રેસ કોન્ફરન્સમાં જણાવ્યું હતું કે, "મહિલા સફળતા મેળવી શકે છે અને એ સફળતાની સન્માન મળવાથી મને આશા છે કે, અન્ય ઘણી મહિલાઓને કામ ચાલુ રાખવાની પ્રેરણા મળશે.
ઉપરાંત, ઘણા પુરુષો મહિલાઓ જેની હકદાર છે એ માન તેમને આપશે." ઉલ્લેખનીય છે કે, બેનરજીએ ડફ્લો અને સેંધિલ મુલ્લઇનાથન સાથે મળી અબ્દુલ લતીફ જમીલ પોવર્ટી એક્શન લેબ (J-PAL)ની સ્થાપના કરી હતી. બેનરજીએ 2015 પછીના વિકાસ એજન્ડા માટે UN સેક્રેટરી જનરલની વિશિષ્ટ વ્યક્તિઓની ઉચ્ચસ્તરીય પેનલમાં કામ કર્યું હતું. 54 વર્ષના ક્રેમર ડેવલપમેન્ટ ઇકોનોમિસ્ટ છે, જે હાર્વર્ડ યુનિવર્સિટી ખાતે ગેટ્સ પ્રોફેસર ઓફ ડેવલપિંગ સોસાયટીઝમાં કાર્યરત છે.